บาทเปิด 31.18/19 บาทต่อดอลลาร์ แกว่งกรอบแคบ
เงินบาทเปิดตลาด 31.18/19 บาทต่อดอลลาร์ แนวโน้มแกว่งกรอบแคบ แม้ดอลล์แข็งค่า จับตา Flow สิ้นเดือน
30 เม.ย. 2564

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.18/19 บาท/ดอลลาร์ อ่อนค่าเล็กน้อยจากเย็นวานนี้ที่ระดับ 31.22 บาท/ดอลลาร์
วันนี้คาดว่าเงินบาทจะเคลื่อนไหวในกรอบไม่กว้างมาก เนื่องจากดอลลาร์สหรัฐมีทิศทางแข็งค่า หลังตัวเลขเบื้องต้น GDP ไตรมาส 1/64 ของสหรัฐออกมาดีสอดคล้องกับที่นักวิเคราะห์คาดการณ์ไว้ ในขณะที่วันนี้เป็นช่วงสิ้นเดือน อาจจะมีแรงขายดอลลาร์เข้ามาซึ่ง 2 ปัจจัยนี้เมื่อรวมกันแล้วคาดว่าจะทำให้เงินบาทยังเคลื่อนไหวไม่มากนัก
"ตัวเลข GDP ไตรมาสแรกของสหรัฐออกมาดี ทำให้ดอลลาร์มีทิศทางแข็งค่า ซึ่งบาทก็อาจจะอ่อนได้ แต่พอดีว่าวันนี้เป็นช่วงสิ้นเดือน จะมีแรงขายดอลลาร์มาก ซึ่งจะทำให้บาทแข็ง ดังนั้นพอมี 2 ปัจจัยนี้มายันกัน ก็ทำให้เป็นได้ว่าวันนี้บาทคงทรงๆ ในกรอบ ไม่ได้เคลื่อนไหวมาก" นักบริหารเงินระบุ
นักบริหารเงินคาดว่า วันนี้เงินบาทจะเคลื่อนไหวในกรอบ 31.10 - 31.25 บาท/ดอลลาร์